Matovič, Igor, poslanec NR SR (2013-09-17):
Dobre, iba to som chcel počuť. Respektíve na inú právnu entitu pod kontrolou tejto spoločnosti. Akcie SPP, ktoré sú vo vlastníctve Fondu národného majetku (FNM), nie sú predmetom transakcie. Protistranami transakcie sú teda primárne súkromnoprávne osoby E.ON, GDF, SGH a EPH, čiže zúčastnené subjekty. Slovenská strana vstupuje do transakcie na základe ustanovení aktuálne platnej Akcionárskej zmluvy a stanov spoločnosti SPP, ktorá uskutočnenie transakcie a súvisiaceho financovania podmieňuje udelením súhlasu Slovenskej republiky, resp. nevyužitím niektorých práv Slovenskej republiky. V rámci mandátu, ktorý vláda Slovenskej republiky udelila ministerstvu hospodárstva na základe uznesenia č. 348 zo dňa 6. júla 2012 a v súlade s vládou schválenými princípmi, Ministerstvo hospodárstva Slovenskej republiky rokovalo so zúčastnenými subjektami o znení právnych dokumentov, ktoré upravujú podmienky, za akých Slovenská republika transakciu môže akceptovať. Základným rokovacím princípom bola snaha o maximálne možné posilnenie postavenia majoritného akcionára v rámci spoločnosti SPP a všeobecné posilnenie akcionárskych práv Fondu národného majetku a Slovenskej republiky ako vykonávateľa akcionárskych práv. Ďalším dôležitým princípom, s ktorým Ministerstvo hospodárstva Slovenskej republiky do rozhodovaní s SGH a EPH vstupovalo, bola snaha, a to ešte pred odchodom súčasných akcionárov SGH a udelením súhlasu s transakciou, dosiahnuť urovnanie maximálneho počtu prebiehajúcich a potenciálnych súdnych sporov. Výsledkom týchto rokovaní je dvojfázové urovnanie veľkej väčšiny otvorených sporov. Spoločnosť EPH pritom od samého začiatku rokovaní avizovala, že o transakciu má záujem jedine za predpokladu, že zmluvne zakotvená manažérska kontrola zostane zachovaná i v prípade prevzatia SGH spoločnosťou EPH, prípadne inou právnou entitou pod kontrolou tejto spoločnosti. Tento faktor bol smerodajný pre rámec rokovaní. Zmluvy, ktoré Ministerstvo hospodárstva Slovenskej republiky s akcionármi SGH vyrokovalo, obsahujú predovšetkým podmienky udelenia súhlasu slovenskej strany s transakciou a taktiež dohody o urovnaní niektorých historických nárokov akcionárov spoločnosti SGH voči Slovenskej republike. Do tejto skupiny zmlúv patria: Listina o vzdaní sa práv a ukončení, Listina o urovnaní, Listina o odškodnení, ITO dodatok k Akcionárskej zmluve. Voči spoločnosti EPH sa ministerstvo hospodárstva snažilo v maximálnej možnej miere zlepšiť postavenie štátu v spoločnosti SPP a nanovo definovať štruktúru skupiny SPP a rozdelenie niektorých právomocí medzi minoritným a majoritným akcionárom. Do tejto kategórie zmlúv patrí Akcionárska zmluva s EPH, Zmluva o reorganizácii skupiny SPP. Vzhľadom na to, že návrhy právnych dokumentov obsahujú informácie, ktorých zverejnenie podlieha obmedzeniam vzťahujúcim sa na súčasných zahraničných investorov ako verejne obchodované spoločnosti, daný materiál obsahuje iba základný prehľad týchto dokumentov a k zverejneniu právnych dokumentov dôjde až v prípade ich uzavretia. Úplné znenie zmlúv bude zverejnené na druhý pracovný deň po ich uzavretí, a to v súlade so zákonom č. 211/2000 Z. z. a o slobodnom prístupe k informáciám a o zmene a doplnení niektorých zákonov, zákon o slobode informácií v znení neskorších predpisov. Popis jednotlivých právnych dokumentov. Listina o vzdaní sa práv a ukončení. Slovenská republika a Fond národného majetku sa Listinou o vzdaní sa práv a ukončení v súvislosti s transakciou vzdáva niektorých práv: poskytuje záväzky a udeľuje súhlasy potrebné na uskutočnenie transakcie v súlade s Akcionárskou zmluvou, poskytuje predovšetkým súhlas s prevodom všetkých akcií SGH, t. j. nepriameho 49-percentného podielu v SPP na holdingovú spoločnosť HoldCo vo vlastníctve GDF a E.ON a následným odpredajom tejto spoločnosti na spoločnosť EPH alebo 100-percentnú dcérsku spoločnosť EPH New Company. Nadväzne na to Slovenská republika a Fond národného majetku poskytnú tiež súhlas na zriadenie záložných práv, ktoré (financujúce banky GDF a E.ON) požadujú od HoldCo a 100-percentnej dcérskej spoločnosti EPH na základe SGH akcie HoldCo. Slovenská republika a Fond národného majetku sa súčasne zaväzujú hlasovať v prospech uznesenia, ktorým valné zhromaždenie SPP schváli zriadenie záložného práva na akcie SPP, vlastnené spoločnosťou SGH, v kontexte predaja SGH. Tento záväzok platí za predpokladu, že predkupné právo slovenskej strany je v prípade výkonu záložného práva zabezpečené a ku dňu uskutočnenia nepriameho vstupu EPH do SPP bude ukončená platnosť súčasnej Akcionárskej zmluvy a Akcionárska zmluva bude ku dňu vstupu EPH nahradená novou Akcionárskou zmluvou uzavretou s EPH a že akcionári SGH a spoločnosť SGH na jednej strane a Slovenská republika na druhej strane sa vzájomne vzdajú všetkých minulých a budúcich nárokov vyplývajúcich z Akcionárskej zmluvy s výslovne uvedenými výnimkami. Účinnosť Listiny o vzdaní sa práv a ukončení je podmienená podpísaním Listiny o urovnaní, Listiny o odškodnení a ITO dodatku k Akcionárskej zmluve a jej zriadením v zmysle príslušných právnych predpisov. Listina o urovnaní. Listinou o urovnaní súčasní akcionári SGH súhlasia s urovnaním vymedzených arbitrážnych nárokov, pričom ide o urovnanie za účelom zmiernenia nákladov a záťaže rozhodcovského konania. Listina o urovnaní v žiadnom prípade nepredstavuje uznanie alebo pripustenie zodpovednosti. Slovenská republika výslovne odmieta akúkoľvek zodpovednosť alebo pochybenie v súvislosti s akýmkoľvek z nárokov opísaných v Listine o urovnaní. Prvej skupiny nárokov sa zúčastnené subjekty vzdávajú ku dňu účinnosti Listiny o vzdaní sa práv a ukončení, Listiny o odškodnení a ITO dodatku k Akcionárskej zmluve. Tieto nároky sú označené ako nároky štádia 1. Ide najmä o nároky ohľadom údajných strát z rokov 2008 až 2011. Urovnanie nárokov štádia 1 bude účinné aj v prípade, ak transakcia nebude úspešne uzavretá a EPH do SPP nevstúpi. Toto je výmena za súhlas slovenskej strany s transakciou. Dňom účinnosti urovnania nárokov štádia 1 sa GDF, E.ON a SGH plne vzdajú práva domáhať sa týchto nárokov v arbitráži a zaviažu sa vziať tieto nároky späť. Urovnanie druhej skupiny nárokov je podmienené úspešným uzavretím transakcie, t. j. vstupom EPH do SPP. Tieto nároky sú označené ako nároky štádia 2. Ide najmä o nároky ohľadom údajných strát z roku 2012 a 2013. Bezodkladne po účinnosti urovnania nárokov štádia 2 požiadajú Gaz de France, E.ON a SGH a Slovenská republika spoločne o zastavenie prebiehajúcej arbitráže a o vydanie arbitrážneho rozhodnutia, ktoré bude obsahovať základné podmienky zmieru týkajúce sa nárokov uplatnených v arbitráži a zároveň dohodnutých v Listine o urovnaní. Urovnanie prvej skupiny nárokov, v prípade, že nedôjde k uzavretiu transakcie, t. j. ak EPH nevstúpi do SPP, alebo druhej skupiny nárokov, ak dôjde k uzavretiu transakcie, sa stane neúčinným, ak dôjde v období dvoch rokov od podpisu zmluvy k takým legislatívnym zmenám, ktoré by viedli k implementácii iného modelu oddelenia činnosti prepravy plynu ako ITO modelu alebo ktoré by mali za následok zmeny rozhodovacích práv v SPP dohodnutých v príslušnej Akcionárskej zmluve. Na základe tejto dohody však nie je žiadnym spôsobom obmedzené právo Slovenskej republiky prijímať alebo meniť právne predpisy. Uvedená dohoda je konzistentná s dôvodmi, ktoré viedli vládu Slovenskej republiky k prijatiu uznesenia vlády č. 656 zo dňa 28. novembra 2012, ktorým bola umožnená implementácia ITO modelu v Slovenskej republike. Listina o odškodnení. Vzhľadom na skutočnosť, že niektoré z nárokov, ktoré si v arbitráži uplatňujú voči Slovenskej republike súčasní akcionári SGH a ich holdingová spoločnosť SGH z titulu údajného porušenia medzinárodného práva, by si zároveň na základe vnútroštátneho práva, resp. práva EÚ, mohla začať voči Slovenskej republike uplatňovať aj spoločnosť SPP. Preto bola vyrokovaná Listina o odškodnení, ktorá bude uzatvorená medzi spoločnosťami Gaz de France, E.ON a SGH a Slovenskou republikou, Ministerstvom hospodárstva Slovenskej republiky a Fondom národného majetku, v zmysle ktorej SGH ako akcionár SPP odškodní Slovenskú republiku za akékoľvek straty, ktoré Slovenská republika utrpí v dôsledku úspešných nárokov obchodnej spoločnosti SPP voči Slovenskej republike v štruktúre zodpovedajúcej štruktúre Listiny o urovnaní a v rozsahu zodpovedajúcom podielu obchodnej spoločnosti SGH na základnom imaní obchodnej spoločnosti SPP, t. j. 49 %. Listina o odškodnení zaručuje, že po nepriamom vstupe EPH do SGH bude náklady na odškodnenie slovenskej strany znášať EPH a že voči Slovenskej republike nebudú môcť byť úspešne uplatňované viacnásobné nároky ohľadom tých istých skutočností. Zahraniční akcionári na jednej strane a Slovenská republika (Ministerstvo hospodárstva Slovenskej republiky a Fond národného majetku) na strane druhej sa ku dňu vstupu EPH do SPP zároveň vzájomne vzdajú nárokov vyplývajúcich z aktuálne platnej Akcionárskej zmluvy, ktorá sa ku dňu vstupu EPH do SPP ukončí, ktoré sa týkajú režimu cenovej regulácie od roku 2002 ku dňu vstupu EPH do SGH, ako aj nárokov týkajúcich sa riadenia skupiny SPP zo strany jej akcionárov. (Rečník sa odmlčal kvôli napitiu sa vody. Reakcia z pléna. Zasmiatie sa rečníka.) Tento dodatok... (Potlesk jedného poslanca z pléna.) Super. (Potlesk viacerých poslancov z pléna.)